  Майя Бывальцева Масленчаын мильымъёсты вузаса, ӟеч ужъёслы коньдон люканэз Удмуртиын ялан ортчытъяны чаклало. Сыӵе кичӧлтонэз эскеро Россиысь сӧсыръёслэн огазеяськонзылэн улосвыл ёзэтаз. Иворъёсъя «Удмуртия» агентстволы со сярысь ивортӥз ёзэтлэн кивалтӥсез Максим Воробьёв. Солэн верамезъя, Перевозной черкогуртын ортчытэм ужрадын 31 сюрс 90 манет люканы луиз. Со коньдонэн Вотка ёросысь одӥгаз гуртын пандусъёс яке перлаос лэсьтыны чакламын. Ляб тазалыко муртъёс понна зэмос пандус лэсьтыны 30 сюрс манет уз тырмы. Соин ик, мерлыко ужъюртэ пырон тубатъёсты тупатозы но перлаос пуктозы, дыр. Со огшоры пересьёслы но туж кулэ. «Тубатъёсты тупатон но перлаос пуктон — со бадӟым уж. Мыным но пал киыным туж кулэ, перлаос кык палтӥ ик мед луозы шуыса. Тубыкум кутӥськыны быгатӥсько, нош васькыкум уг ни быгатӥськы — перла ӧвӧл. Асьмелэн котькытын перлаос тубатлэн одӥг палаз гинэ лэсьтэмын, со бадӟым сюлмаськон», — вераз Максим Воробьёв. Кытын быдэстозы ужъёсты, тодмо луоз матысь дыре. Тодэ вайыто, элькун Масленча ортчиз 13-тӥ южтолэзе Вотка ёросысь Перевозной черкогуртын. Мильым пыжонын ӵошатскизы Удмуртиысь кивалтэтлэн тӧроез Виктор Савельев, солэн воштӥсез Сергей Фефилов но Кун Кенешлэн тӧроез Владимир Невоструев. Берлогес мильымъёссэс аукционын 4 сюрс манетэн вузазы. Тегъёс: Удмуртия сӧсыръёс Масленча  